Groot skoonmaakwerk ná ongeluk op N1 by Pta(Foto: Verskaf) Die N1-suid tussen die N4 en die Lynnwood-afrit by Pretoria is steeds vir verkeer gesluit ná ’n ongeluk vroegoggend tussen twee vragmotors. Volgens Charles Mabaso, woordvoerder van die Tshwane-nooddienste, het die ongeluk net ná 01:00 plaasgevind. “’n Vragmotor het van agter teen ’n ander vragmotor vasgery, waarna albei voertuie aan die brand geslaan het,” sê Mabaso. “Die een vragmotor was heeltemal in vlamme gehul, terwyl die ander een se vragwa aan die brand was.” NowInSA Traffic Alert: N1 South currently closed down this following an accident involving two chemical trucks under Kings Highway bridge between N4 and Lynnwood off-ramps.• officials Re rerouting traffic through Hatfield to Watermeyer street• You will be late for work pic.twitter.com/y7C0vi1cr9 — NOWinSA (@NowInSA) April 17, 2023 (Foto: Verskaf) Nooddienswerkers het die vlamme geblus en een pasiënt is op die toneel vir geringe beserings behandel en na die Steve Biko-hospitaal geneem. “Vermoedelik gevaarlike en vlambare materiaal is op die toneel geïdentifiseer en ’n maatskappy wat hierdie materiale hanteer, is deur Sanral gekontrakteer om die toneel skoon te maak.” Isaac Mahamba, woordvoerder van die Tshwane-metropolisie, het kort gelede gesê opruimingswerk duur voort.